Euroopan parlamentin päätöslauselma EU:n strategiasta pysyviä orgaanisia yhdisteitä koskevan Punta del Esten konferenssia varten



Virallinen lehti nro 045 E , 23/02/2006 s. 0146 - 0147



P6_TA(2005)0154 Pysyvät orgaaniset yhdisteet Euroopan parlamentin päätöslauselma EU:n strategiasta pysyviä orgaanisia yhdisteitä koskevan Punta del Esten konferenssia varten Euroopan parlamentti, joka - ottaa huomioon 22. päivänä toukokuuta 2001 tehdyn pysyviä orgaanisia yhdisteitä koskevan Tukholman yleissopimuksen ja lähestyvän ensimmäisen sopimuspuolten konferenssin, joka on määrä järjestää Punta del Estessä Uruguayssa 2.— 6. toukokuuta 2005, - ottaa huomioon ympäristön, kansanterveyden ja elintarvikkeiden turvallisuuden valiokunnan puolesta työjärjestyksen 108 artiklan mukaisesti esitetyn suullisen kysymyksen B6-0171/2005 ja ottaa huomioon neuvoston ja komission esittämät julkilausumat, - ottaa huomioon työjärjestyksen 108 artiklan 5 kohdan, A. ottaa huomioon, että Tukholman yleissopimus tuli voimaan 17. toukokuuta 2004, B. ottaa huomioon, että Euroopan yhteisö ratifioi Tukholman yleissopimuksen 16. marraskuuta 2004 [1] ja että suurin osa sen jäsenvaltioista, uudet jäsenvaltiot mukaan lukien, on myös ratifioinut sen, C. ottaa huomioon, että Euroopan parlamentti ja neuvosto hyväksyivät Tukholman yleissopimuksen täytäntöönpanemiseksi tarvittavat lainsäädäntövälineet [2] ja osoittivat siten olevansa sitoutuneet poistamaan pysyvät orgaaniset yhdisteet mahdollisimman tarkoin, D. ottaa huomioon, että ensimmäisessä sopimuspuolten konferenssissa valmistellaan tulevia vastaavia konferensseja ja että sopimuspuolten ensimmäisessä konferenssissa on määrä keskustella ja päättää useista tärkeistä kysymyksistä, E. ottaa huomioon, että Tukholman yleissopimus ei ole staattinen lainsäädäntöväline, vaan siihen sisältyy järjestelmä uusien aineiden lisäämistä varten; 1. kehottaa EU:ta olemaan aktiivinen osapuoli neuvotteluissa komission, neuvoston ja parlamentin välisen tehokkaan yhteistyön avulla; 2. katsoo, että konferenssi tarjoaa hyvän tilaisuuden asettaa kunnianhimoisia tavoitteita toimille, joiden tarkoituksena on erityisesti tarkoituksellisesti tuotettujen pysyvien orgaanisten yhdisteiden tuotannon, markkinoille saattamisen ja käytön lopettaminen; 3. kehottaa komissiota ja jäsenvaltioita huolehtimaan siitä, että sopimuspuolten ensimmäisessä konferenssissa tehdyillä päätöksillä varmistetaan yleissopimuksen tehokas täytäntöönpano ja sen kehittämisen jatkaminen ja että kyseiset päätökset ovat yhdenmukaisia yhteisön ympäristö- ja kehitysyhteistyöpolitiikkaa koskevien tavoitteiden ja säädösten kanssa; 4. kehottaa komissiota ja jäsenvaltioita pyrkimään etenkin varmistamaan, että a) yleissopimuksen liitteessä A lueteltuja aineita koskevia poikkeuksia myönnetään ainoastaan poikkeuksellisissa ja perustelluissa tapauksissa; b) malariavyöhykkeillä sijaitsevat maat saavat riittävästi taloudellista tukea DDT:n korvaamiseksi turvallisilla ja tehokkailla vaihtoehdoilla asianmukaisesti vahvistetun aikataulun mukaisesti, jotta DDT:n lopullinen käyttökielto saadaan aikaan mahdollisimman pian; c) tahattomasti tuotettujen pysyvien orgaanisten yhdisteiden ja erityisesti dioksiini- ja furaanipäästöjen vähentämistä ja lopettamista tukevien "ympäristön kannalta parhaiden käytäntöjen" ja "parhaiden käytettävissä olevien tekniikoiden" edistämistä koskevat suuntaviivat hyväksytään; 5. kehottaa komissiota ja jäsenvaltioita huolehtimaan siitä, että EU:n edustus pysyvien orgaanisten yhdisteiden arviointikomiteassa jakaantuu maantieteellisesti oikeudenmukaisesti, mihin tavoitteeseen on päästy Rotterdamin yleissopimuksen kohdalla; 6. katsoo, että Maailman ympäristörahaston tulisi olla jatkossakin se taho, joka on pääasiassa vastuussa rahoitusjärjestelmän käytöstä, pääasiassa auttamalla vähiten kehittyneitä valtioita saavuttamaan vahvistetut tavoitteet; 7. katsoo, että pantaessa yhteisön tasolla täytäntöön Rotterdamin, Tukholman ja Baselin yleissopimukseen sisältyviä säännöksiä ja osallistuttaessa Yhdistyneiden kansakuntien puitteissa kansainvälistä kemikaalien hallintaa koskevan strategisen lähestymistavan (SAICM) kehittämiseen on varmistettava toiminnan koordinointi ja yhdenmukaisuus; 8. kehottaa komissiota ja jäsenvaltioita vahvistamaan kansallisten täytäntöönpanosuunnitelmien laatimista koskevan asianmukaisen ohjeistuksen; kehottaa niitä valtioita, jotka eivät vielä ole kehittäneet kansallisia täytäntöönpanosuunnitelmiaan, tekemään sen mahdollisimman pian; 9. katsoo, että EY:n valtuuskuntaan kuuluvilla Euroopan parlamentin jäsenillä on mahdollisuus vaikuttaa olennaisesti konferenssin onnistumiseen ja odottaa näin ollen, että kyseisillä jäsenillä on tilaisuus osallistua EU:n koordinointikokouksiin Punta del Estessä vähintäänkin tarkkailijoina joko puheoikeuden kera tai ilman sitä; 10. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä Yhdistyneiden kansakuntien ympäristöohjelman sihteeristölle ja pyytämään, että se välitetään kaikille Euroopan unioniin kuulumattomille sopimuspuolille. [1] Päätös 2004/.../EY, tehty 14. lokakuuta 2004 (ei vielä julkaistu), toimitettu 16. marraskuuta 2004. [2] Asetus (EY) N:o 850/2004, annettu 29. huhtikuuta 2004, pysyvistä orgaanisista yhdisteistä sekä direktiivin 79/117/ETY muuttamisesta (EUVL L 158, 30.4.2004, s. 7; oikaisu: EUVL L 229, 29.6.2004, s. 5); asetus (EY) N:o 304/2003, annettu 28. tammikuuta 2003, vaarallisten kemikaalien viennistä ja tuonnista (EUVL L 63, 6.3.2003, s. 1); neuvoston direktiivi 96/59/EY, annettu 16. syyskuuta 1996, polykloorattujen bifenyylien ja polykloorattujen terfenyylien käsittelystä (PCB/PCT) (EYVL L 243, 24.9.1996, s. 31). --------------------------------------------------